
Az IFLA és a COVID-19

Rezümé
A pandémia negatív hatásai az élet minden területén érvényesültek. A kulturális intézményeknek, ezen belül a könyvtáraknak is szembe kellett nézniük a járvány miatti rendkívüli helyzettel. A szolgáltatások csökkentése, átszervezése, a könyvtáraknak az online térbe költözése a munkatársak és a használók egészségének védelme érdekében elengedhetetlenek voltak.
Az IFLA a pandémia időszaka alatt a könyvtáros szakma legnagyobb, nemzetközi szervezeteként kiterjedt információszolgáltatást végzett, melynek legfőbb célja az volt, hogy az egyes országok könyvtárai, szakmai egyesületei és intézményei döntéseik meghozatalához megfelelő mennyiségű és minőségű információval rendelkezzenek.
Az IFLA, COVID-19 and the Global Library Field elnevezésű információs oldalán a partnereitől kapott adatokat rendszerezte és disszeminálta. A tájékoztató oldalon több témában szolgáltatott információkat, amelyek a pandémia alatt folyamatosan frissítésre kerültek, valamint számos hivatkozás, felmérés, kutatási eredmény, útmutató jelent meg az oldalon. Az egyes országok gyakorlatai a könyvtárak bezárása, a szolgáltatások csökkentése idején, valamint az újranyitáskor is változatos képet mutattak. A szolgáltatások további tervezéséhez is hasznosak voltak azok a felmérések, amelyek a távolról elérhető szolgáltatások körében születtek.
Magyarországon a Magyar Könyvtárosok Egyesülete, valamint a Könyvtári Intézet végzett tájékoztató feladatokat. Nemcsak a hazai adatokat és gyakorlatokat továbbították az IFLA felé, hanem az IFLA tájékoztatóit, útmutatóit is megosztották a hazai könyvtárüggyel a pandémia első és második hulláma idején, miközben kutatásokat végeztek, programokat szerveztek.
Fontos kérdés az infodémia témája, hiszen a pandémia ideje alatt rengeteg téves információ, manipulált hír jelent meg. Az infodémia mérséklése a kormányzati szervek hivatalos tájékoztatási munkáján túl a könyvtárak feladata volt, ezzel is megerősítve az ellenőrzött, releváns információhoz segítő intézmény szerepkörét.
A dolgozatban bemutatásra kerül az IFLA pandémia alatt végzett tájékoztató tevékenysége, a működés és disszemináció dokumentumainak, forrásainak felhasználásával. Több példa áttekintésével megjelenik egyrészt az egyes könyvtárak, akár egymásétól eltérő gyakorlata, másrészt az a szerteágazó munka, amelyet az IFLA és partnerei, köztük két hazai szervezet végzett akár a könyvtárak, akár a használók hiteles tájékoztatása érdekében.



